SCN ร่วงเกือบ 3% เจอแรงขายทำกำไรหลังเป็นขาขึ้นมานาน
SCN ร่วงเกือบ 3% เจอแรงขายทำกำไรหลังเป็นขาขึ้นมานาน โดยราคาหุ้นปิดตลาดภาคเช้าราคาอยู่ที่ 8.25 บาท ลบ 0.25 บาท หรือ 2.94% สูงสุดที่ 8.30 บาท ต่ำสุดที่ 7.95 บาท มูลค่าซื้อขายที่ 1.47 พันล้านบาท 
20 ธ.ค. 2559

ผู้สื่อข่าวรายงานว่า ราคาหุ้นบริษัท สแกน อินเตอร์ จำกัด (มหาชน) หรือ SCN ปิดตลาดภาคเช้าราคาอยู่ที่ 8.25 บาท ลบ 0.25 บาท หรือ 2.94% สูงสุดที่ 8.30 บาท ต่ำสุดที่ 7.95 บาท มูลค่าซื้อขายที่ 1.47 พันล้านบาท ขณะที่ดัชนีตลาดหุ้นไทยโดยรวมลบ 0.56% โดยราคาหุ้นปรับตัวลงเป็นวันที่ 2 ติดต่อกัน นับตั้งแต่ราคาหุ้นอยู่ที่ระดับ 8.50 บาท เมื่อวันที่ 19 ธ.ค.59

อย่างไรก็ตาม นายฤทธี กิจพิพิธ กรรมการผู้จัดการใหญ่ SCN เปิดเผยว่า บริษัทคาดรายได้จะทำได้ตามเป้าที่จะเติบโต 40% จาก 2.12 พันล้านบาทในปีที่แล้ว จากปริมาณการขาย NGV ที่เพิ่มขึ้น ตามการขยายสถานีบริการ NGV โดยสิ้นปีคาดจะมีสถานีบริการ NGV ทั้งสิ้น 10 แห่ง และธุรกิจ iCNG มีอัตราการเติบโตที่ดีขึ้นจากจำนวนฐานลูกค้าที่ขยายตัวต่อเนื่อง ส่งผลดีต่อปริมาณการจำหน่ายก๊าซธรรมชาติอัดให้แก่โรงงานอุตสาหกรรมเพิ่มสูงขึ้นด้วย โดยคาดว่าสิ้นปีนี้จะมีปริมาณการขายก๊าซธรรมชาติไปสู่โรงงานอุตสาหกรรมเพิ่มเป็น 8,000 ล้านบีทียู/วัน และมีรายได้ที่ 200 ล้านบาท
ทั้งนี้ บริษัทฯ ยังรับรู้รายได้จากธุรกิจ EPC ให้แก่บมจ. ปตท. (PTT) ในไตรมาส 4/59 ซึ่งปัจจุบันมีงานในมือ (Backlog) อยู่ที่ 475 ล้านบาท จะสามารถรับรู้รายได้ในปีนี้ราว 200 ล้านบาท และธุรกิจปรับปรุงคุณภาพก๊าซธรรมชาติที่จะรับรู้รายได้เต็มปีในปีนี้ จะช่วยสนับสนุนการเติบโตของบริษัทฯได้อย่างแข็งแกร่ง ขณะที่ธุรกิจโซลาร์ฟาร์ม ขนาด 5 เมกะวัตต์ คาดจะจำหน่ายไฟฟ้าเชิงพาณิชย์ได้ในวันที่ 16 ธ.ค.นี้ และน่าจะรับรู้รายได้ราว 60 ล้านบาท/ปี